
RAPORT COMUN
asupra 
Proiectului de Lege privind modificarea și completarea Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice

În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi și Comisia pentru administrație publică și amenajarea teritoriului au fost sesizate, spre dezbatere, în fond, cu Proiectul de Lege privind modificarea și completarea Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice, trimis cu adresa nr. PL-x 556 din 8 decembrie 2014 şi înregistrat cu nr. 4c-11/1216  din 9 decembrie 2014, respectiv cu nr. 4c-6/383 din 8 decembrie 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat inițiativa legislativă  în şedinţa din 2 decembrie 2014, în condițiile art. 75 alin. (2) teza a III –a din Constituția României, republicată.

Consiliul Legislativ, prin avizul nr. 358 din 7 aprilie 2014, a avizat favorabil, cu observaţii şi propuneri, iniţiativa legislativă.

Guvernul României a transmis un punct de vedere cu nr. 1799 din 11 septembrie 2014 prin care nu susține adoptarea inițiativei legislative.
Proiectul de lege are ca obiect de reglementare: stabilirea unor măsuri privind purtarea, folosirea sau arborarea drapelului României, a celorlalte însemne naționale românești – stemă, sigilii și alte însemne naționale asimilate acestora), precum și a steagurilor regiunilor, județelor, municipiilor, orașelor și comunelor legal aprobate; stabilirea unor măsuri privind purtarea sau arborarea drapelelor altor state, a stemelor, sigiliilor, steagurilor sau a oricărui alt însemn național, regional sau individual, asimilate acestora; reglementarea sancțiunilor contravenționale și penale aplicabile în cazul constatării încălcării prevederilor Legii nr. 75/1994 și stabilirea organelor competente să constate contravențiile și infracțiunile, respectiv să aplice amenzile contravenționale prevăzute de lege.
În conformitate cu prevederile art. 61 și art. 63 din Regulamentul Camerei Deputaţilor, republicat, Comisia juridică, de disciplină și imunități și Comisia pentru administrație publică și amenajarea teritoriului au examinat iniţiativa legislativă, expunerea de motive și avizul Consiliului Legislativ, în şedinţe separate. 
Comisia pentru administrație publică și amenjarea teritoriului a dezbătut inițiativa legislativă în ședința din 21 aprilie 2014.
La lucrările Comisiei au fost prezenți 22 din totalul de 22 membri.

La dezbaterile care au avut loc a participat în calitate de invitat, în conformitate cu prevederile art. 54 și 55 din Regulamentul Camerei Deputaților, republicat, doamna Sirma Caraman, secretar de stat în cadrul Ministerului Dezvoltării Regionale și Administrației Publice.

Comisia juridică, de disciplină și imunități a dezbătut inițiativa legislativă în ședința din 2 februarie 2016.

La dezbaterile carte au avut loc a participat în calitate de invitat, în conformitate cu prevederile art. 54 și 55 din Regulamentul Camerei Deputaților, republicat, domnul Tiberiu Trifan, secretar de stat în Ministerul Afacerilor Interne. 


Din numărul total de 25 membri ai Comisiei juridice, de disciplină și imunități au participat la dezbateri 22 deputaţi.

Cu ocazia dezbaterilor s-a constatat că normele instituite prin inițiativa legislativă sunt neclare și imprecise, aspecte care, pe lângă dificultățile de interpretare și aplicare, sunt de natură a conduce la încălcarea dispozițiilor art. 1 alin. (5) din Constituția României, republicată, jurisprudența Curții Constituționale fiind în sensul că actul normativ trebuie să îndeplinească acea condiție de previzibilitate cerută în vederea respectării redactării textelor legale într-un stil concis, clar și precis. De asemenea, s-a constatat că propunerea legislativă cuprinde formulări incorecte și improprii actelor normative, sunt propuse contravenții fără a se stabili și sancțiunea, respectiv cuantumul amenzii. Potrivit principiului legalității incriminării și legalității sancțiunii de drept penal, orice infracțiune trebuie să cuprindă, pe lângă norma de conduită sancționată, și sancțiunea aplicabilă, or din analiza propunerii legislative nu rezultă cum urmează a fi sancționate faptele considerate infracțiuni.
În urma dezbaterilor, membrii Comisiei juridice, de disciplină şi imunităţi au hotărât, cu  majoritate de voturi (un vot împotrivă și două abțineri), să supună plenului Camerei Deputaţilor respingerea Proiectului de Lege privind modificarea și completarea Legii nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice.
În raport cu obiectul şi conţinutul reglementării, proiectul de lege face parte din categoria legilor organice.
             PREŞEDINTE,                                                           VICEPREŞEDINTE,
       Bogdan Liviu CIUCĂ                                                      Laurențiu NISTOR

               SECRETAR,                                                                    SECRETAR,        
 Sorin Constantin STRAGEA                                                     Radu BABUȘ
Consilier parlamentar, Paul Şerban                                               Șef serviciu, Sofia Chelaru

